

**РЕПУБЛИКА БЪЛГАРИЯ**

**МИНИСТЕРСКИ СЪВЕТ**

Проект

**ПОСТАНОВЛЕНИЕ №** ..............................

**от** ...................................... **година**

ЗА назначаване на допълнителен персонал за нуждите и в срока на прилагане на Стратегическия план за развитието на земеделието и селските райони на Република България за периода 2023 – 2027 г. със средства от техническа помощ и на персонал на местните инициативни групи, изпълняващи стратегии за водено от общностите местно развитие, финансирани със средства от интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“

**МИНИСТЕРСКИЯТ СЪВЕТ**

**ПОСТАНОВИ:**

**Чл. 1.** (1) За нуждите и в срока на прилагане на Стратегическия план за развитието на земеделието и селските райони на Република България за периода 2023 – 2027 г. (СПРЗСР 2023 – 2027 г.) министърът на земеделието и храните и изпълнителният директор на Държавен фонд „Земеделие“ (ДФЗ) сключват извън утвърдената численост на персонала на Министерството на земеделието и храните (МЗХ) и на ДФЗ срочни трудови договори за периода на изпълнение на СПРЗСР 2023 – 2027 г. с български и чуждестранни граждани, както следва:

1. в МЗХ – за подпомагане на Управляващия орган на Стратегическия план за развитие на земеделието и селските райони на Република България за периода 2023 – 2027 г.– до 40 служители.
2. в ДФЗ – за подпомагане на дирекции „Договориране по прилагане на мерки за развитие на селските райони“, „Оторизация на плащанията по прилагане на мерки за развитие на селските райони“, отдел „Биологични и агроекологични плащания“ към дирекция „Директни плащания“ и областните дирекции – до 180 служители.

(2) За нуждите на изпълнението на стратегии за водено от общностите местно развитие местните инициативни групи (МИГ), получили финансиране за изпълнение на стратегии по интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“, назначават персонал за срока на изпълнение на стратегиите.

(3) Крайният срок на договорите по ал. 1 и 2 е не по-късно от 15 октомври 2029 г.

(4) За служителите по ал. 1 не се прилага чл. 107а от Кодекса на труда.

**Чл. 2.** (1) Служителите по чл. 1, ал. 1 се назначават при спазване на реда за предоставяне на финансова помощ по Наредба № 1 от 2024 г. за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции (обн., ДВ, бр. 30 от 2024 г.).

(2) Подборът на служителите по чл. 1, ал. 1 се извършва при условия и по ред, определени с методика, одобрена от министъра на земеделието и храните, при спазване разпоредбите на трудовото законодателство.

(3) Информацията за провеждането на процедурата, включително резултатите от класирането на кандидатите, се обявява на електронната страница на МЗХ, съответно на ДФЗ.

**Чл. 3.** (1) Основната месечна работна заплата и допълнителните възнаграждения на служителите, назначени по реда на чл. 2 за пълно работно време, се определя в трудовия договор, сключен между лицата по чл. 1, ал. 1 с министъра на земеделието и храните или с изпълнителния директор на ДФЗ.

(2) Средствата за работна заплата, осигурителните вноски и допълнителните възнаграждения, както и възнагражденията за времето на ползване на платен отпуск и разходите за обезщетения, изплатени от осигурителя за дните на временна неработоспособност, съгласно Кодекса за социално осигуряване, на служителите по чл. 1, ал. 1, се планират, осигуряват и отчитат по бюджета за „Техническа помощ“ от СПРЗСР 2023 – 2027 г., като авансово се заплащат от бюджета на МЗХ и на ДФЗ и след това се възстановяват по реда на Наредба № 1 от 2024 г. за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027г., както и реда за налагане на административни санкции.

**Чл. 4.** За служителите, назначени по реда на чл. 2, се разработват разписания на длъжностите и функциите, които се утвърждават от министъра на земеделието и храните, съответно от изпълнителния директор на ДФЗ.

**Чл. 5.** (1) Служителите по чл. 1, ал. 2 се назначават при спазване на условията и реда, установен с Насоки за кандидатстване по интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“ от СПРЗСР 2023 – 2027 г.

(2) Подборът на служителите по чл. 1, ал. 2 се извършва при условия и по ред, определени от колективния управителен орган на МИГ, при спазване разпоредбите на трудовото законодателство.

**Чл. 6.** (1) Основната месечна работна заплата и допълнителните възнаграждения на служителите, назначени по реда на чл. 1, ал. 2, за пълно работно време се определят с решение на колективния управителен орган на МИГ в рамките на одобрения бюджет.

(2) Средствата за работна заплата, осигурителните вноски и допълнителните възнаграждения на служителите по чл. 1, ал. 2 се планират, осигуряват и отчитат по бюджета на МИГ по интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“.

**Допълнителна разпоредба**

**§ 1.** По смисъла на това постановление „Местна инициативна група” е публично-частно партньорство, учредено и регистрирано по Закона за юридическите лица с нестопанска цел, сключило споразумение за финансиране на стратегия за водено от общностите местно развитие от СПРЗСР 2023 – 2027 г.

**Преходни и заключителни разпоредби**

**§ 2**. Служител от МЗХ и ДФЗ, назначен по реда на Постановление № 209 на Министерския съвет от 2015 г. за назначаване на допълнителен персонал за нуждите и в срока на прилагане на програма за развитие на селските райони за периода 2014 – 2020 г. със средства от мярка „Техническа помощ“ и на персонал на местните инициативни групи, изпълняващи стратегии за водено от общностите местно развитие, финансирани със средства от мярка 19 „Водено от общностите местно развитие” на програмата (обн., ДВ, бр. 63 от 2015 г.), чийто трудов договор не е прекратен към датата на влизането в сила на настоящото постановление, може да бъде преназначен за срока на прилагане на СПРЗСР 2023 – 2027 г. по преценка на министъра на земеделието и храните и след предложение на ръководителя на Управляващия орган, а за служителите на ДФЗ – по преценка на изпълнителния директор на ДФЗ, без извършване на подбора по чл. 2, ал. 2.

**§ 3.** До края на 2025 г., при необходимост, служителите по чл. 1, ал. 1 могат да изпълняват дейности, свързани с приключване на прилагането на Програмата за развитие на селските райони 2014 – 2020 г.

**§ 4.** Постановлението се приема на основание чл. 7а от Закона за нормативните актове във връзка с чл. 68, ал. 1, т. 1 от Кодекса на труда и Решение за изпълнение на Европейската комисия С(2022) 8749 от 7 декември 2022 г. ССI: 2023BG06AFSP001 за одобряване на Стратегическия план за развитие на земеделието и селските райони на Република България за периода 2023 – 2027 г.

**§ 5.** В едномесечен срок от влизане в сила на Постановлението, министърът на земеделието и храните одобрява методиката по чл. 2, ал. 2.

**§ 6.** Постановлението влиза в сила от деня на обнародването му в „Държавен вестник“.

**§ 7.** Изпълнението на постановлението се възлага на министъра на земеделието и храните и на изпълнителния директор на ДФЗ.

**МИНИСТЪР-ПРЕДСЕДАТЕЛ:**

**РОСЕН ЖЕЛЯЗКОВ**

**ГЛАВЕН СЕКРЕТАР НА МИНИСТЕРСКИЯ СЪВЕТ:**

**ГАБРИЕЛА КОЗАРЕВА**

|  |  |
| --- | --- |
| **Главен секретар на Министерството на земеделието и храните:** |  |
| **Директор на дирекция „Правни дейности и законодателство на Европейския съюз“, Министерство на земеделието и храните:** |  |